# משחקי הקיץ האולימפיים

**משחקי הקיץ האולימפיים**, ידועים גם בשם **אולימפיאדה**, הם אירוע עולמי של תחרויות ספורט רב-ענפיות הנערכות פעם בארבע שנים. במשחקי הקיץ האולימפיים משתתפים טובי הספורטאים מכל העולם, והם נחשבים במרבית הענפים האולימפיים לאירוע השיא.

18 מדינות ארחו את משחקי הקיץ האולימפיים. ארצות הברית ארחה את המשחקים ארבע פעמים (1904, 1932, 1984, 1996) וצפויה לארח את אולימפיאדת 2028. בריטניה ארחה את המשחקים שלוש פעמים בלונדון (1908, 1948, 2012). צרפת ארחה את המשחקים שלוש פעמים בפריז (1900, 1924, 2024).

מספר ערים ארחו את האולימפיאדה פעמיים: טוקיו, לוס אנג'לס, ואתונה.

**משחקי הקיץ האולימפיים** הם האירוע הספורטיבי הגדול ביותר בעולם מבחינת היקף ההשתתפות, והאירוע התקשורתי השני בגודלו בתבל, לאחר גביע העולם בכדורגל.

## היסטוריה

### עד מלחמת העולם השנייה

המסורת האולימפית חודשה בשנת 1894: בוועידה בין-לאומית, בהשתתפות נציגים מ-13 ארצות שהתקיימה בסורבון שבפריז, הוחלט פה אחד על חידוש המשחקים האולימפיים. מי שהוביל את הרעיון היה הברון פייר דה קוברטן. דה קוברטן הוא אשר טבע את הסיסמה "לא הניצחון חשוב אלא ההשתתפות", אך גם את הסיסמה שהפכה לסיסמת הספורט בכללותו: "מהר יותר, גבוה יותר, חזק יותר!".

כמתבקש, המשחקים המחודשים הראשונים, שנערכו ב-6 באפריל 1896, התקיימו באתונה. במשחקים אלו השתתפו 245 מתחרים מ-14 מדינות ב-43 תחרויות, למעלה מ-200 מהם היו יוונים, נשים לא הורשו להשתתף במשחקים האולימפיים האלו. אישה אחת, סטמטה רבטי שכונתה מלפומנה (אחת מתשע המוזות היווניות), מחתה על החלטה זו והחליטה לרוץ ריצת מרתון ב-11 באפריל, יום אחרי ריצת המרתון של הגברים במחאה על אי-השתתפות הנשים באולימפיאדה. לאחר האולימפיאדה, הגישו מלך יוון גאורגיוס הראשון ומספר ספורטאים אמריקאים עצומה בעד אירוח כל האולימפיאדות הבאות באתונה, הוועד האולימפי הבין-לאומי התנגד חריפות לעצומה, והוחלט על סבב במדינות העולם השונות.

בהתאם להחלטה זו, ארבע שנים מאוחר יותר באולימפיאדת פריז שנערכה ב-1900 השתתפו למעלה מפי 4 יותר ספורטאים, כולל 22 נשים, שהורשו להשתתף לראשונה, בגולף, טניס, קרוקט וברכיבה על סוסים.

אולימפיאדת אתונה (1906) היא אולימפיאדה שנחשבה באותו הזמן, כאולימפיאדה הרביעית לכל דבר והשנייה שנערכה באתונה. היה זה אירוע חגיגי לציון עשור למשחקים האולימפיים בעידן המודרני. הוועד האולימפי הבין-לאומי הכיר בה, אך אינו מחשיב אותה כיום במניין האולימפיאדות. אף על פי שמדליות הוענקו בה, הן לא נספרות במניין המדליות הרשמי של המשחקים האולימפיים ואינן מוצגות עם אוסף המדליות במוזיאון האולימפי בלוזאן, שווייץ.

באולימפיאדת לונדון (1908) נערכה בפעם הראשונה ריצת מרתון באורכה המלא, 42.195 קילומטר, עד אז המרחק של הריצה השתנה בין אולימפיאדה לאולימפיאדה. אורך זה נקבע בעקבות דרישתם של בני בית המלוכה הבריטי לצפות בתחילת הריצה ממעונם בטירת וינדזור.

אולימפיאדת הקיץ 1916 לא התקיימה בעקבות מלחמת העולם הראשונה.

אולימפיאדת אמסטרדם (1928) הייתה הפעם הראשונה בה נשים התחרו באתלטיקה ובהתעמלות.

אולימפיאדת ברלין (1936) התקיימה בגרמניה הנאצית. לני ריפנשטאהל צילמה את הסרט התיעודי אולימפיה שהיה לסרט הראשון שסיקר את משחקי הקיץ.

אולימפיאדת הקיץ 1940 ואולימפיאדת הקיץ 1944 לא התקיימו בעקבות מלחמת העולם השנייה.

מבין עשר האולימפיאדות שהיו עד מלחמת העולם השנייה, שמונה אולימפיאדות היו באירופה, ו-2 בארצות הברית. בשמונת המשחקים שהיו באירופה הספורטאים האירופאים היו בממוצע כ-80% מסך הספורטאים. כך שבשתי האולימפיאדות שהיו בארצות הברית חל פיחות במספר הספורטאים לאור כך שהמשלחות האירופאיות שלחו משלחות מצומצמות. מלבד הדומיננטיות האירופאית נציגויות משמעותית היה אז לארצות הברית, קנדה, אוסטרליה, וניו זילנד. מדינות אמריקה הלטינית החלו לשלוח משלחות למשחקים רק אחרי מלחמת העולם הראשונה, ויפן היא המדינה הראשונה שהאוכלוסייה שלה לא ממוצא אירופאי שהצליחה להגיע להישגים משמעותיים במשחקים, שכבר בשנות העשרים זכתה לעמוד על הפודיום.

### לאחר מלחמת העולם השנייה

גרמניה ויפן הורחקו מאולימפיאדת לונדון (1948).

האולימפיאדות בשנות המלחמה הקרה עמדו בדומיננטיות מוחלטת הן של ארצות הברית והן של מדינות קומוניסטיות. במשחקים וזאת בשל המעטפת שמדינות אלו נתנו לספורטאים חובבים. אם זה המסגרת של מכללות שלא הייתה במערב אירופה, וכן הייתה בארצות הברית. ואם זה סימום ספורטאים ואורח חיים מקצועני אף על פי שנרשמו כחובבים במדינות הקומוניסטיות. בתקופה זאת גם למדינות ממערב אירופה עם מסורת אולימפית חזקה כמו צרפת ובריטניה זכו בכמויות חד ספרתיות של מדליות זהב. מה שלא אפיין אותם בתקופות אחרות. שיא הדומיננטיות באה לידי ביטוי באולימפיאדת מונטריאול בה 3 משלחות בלבד: ארצות הברית, ברית המועצות וגרמניה המזרחית זכו ב-62% ממדליות הזהב האפשריות.

אולימפיאדת הלסינקי (1952) הייתה הפעם הראשונה שבה השתתפה ברית המועצות במשחקי הקיץ האולימפיים, שמיד הפכה לאחת מהנבחרות הבולטות באולימפיאדה.

אולימפיאדת מלבורן (1956) ידועה בעיקר בשל משחק הדם במים, משחקי הקיץ התקיימו בצל הפלישה הסובייטית להונגריה (שבעקבותיה החרימו את אותם משחקי קיץ ספרד, הולנד ושווייץ), במהלך משחק כדורמים בין הונגריה לברית המועצות התפרץ קרב אלים במיוחד בין שתי הנבחרות.

אולימפיאדת מינכן (1972) ידועה בשל טבח הספורטאים באולימפיאדת מינכן אירוע הטרור הפלסטיני שהתרחש ב-5–6 בספטמבר, שבו נרצחו אחד-עשר ספורטאים, מאמנים ושופטים, חברי המשלחת האולימפית הישראלית, על ידי מחבלים פלסטינים מארגון "ספטמבר השחור". שניים מהחללים נרצחו בתוך מגורי המשלחת הישראלית בכפר האולימפי תוך כדי השתלטות המחבלים על חברי המשלחת, ותשעת האחרים, שהוחזקו כבני ערובה במשך כ-19 שעות, נרצחו במהלך ניסיון חילוץ כושל של כוחות משטרת בוואריה בשדה תעופה סמוך לעיר, שבו נהרגו גם שוטר גרמני אחד וחמישה מתוך שמונת המחבלים.

כ-5 מיליארד דולר אמריקאי (כסף ששווה כיום לכ-20 מיליארד דולר) הושקעו באולימפיאדת מונטריאול (1976), באולימפיאדה הושג בפעם הראשונה ציון מושלם בהתעמלות, 10 נקודות, על ידי המתעמלת הרומנייה נדיה קומנץ'.

ביוזמת ארצות הברית כ-40 מדינות החרימו את אולימפיאדת מוסקבה (1980) לאחר שברית המועצות סירבה להיענות לדרישת ארצות הברית לסגת מאפגניסטן, מהלך שנודע גם כהחרם על אולימפיאדת מוסקבה (1980).

בתגובה לכך מספר מדינות מהגוש המזרחי (כולל ברית המועצות) החרימו את אולימפיאדת לוס אנג'לס (1984).

### העידן המקצועני לאחר המלחמה הקרה

החל מאולימפיאדת סיאול החלו להשתתף ספורטאים מקצוענים במשחקים. הדבר הביא לצמצום פערים במשחקים בין מדינות שונות, שיותר ויותר מדינות הצליחו להגיע להישגים במשחקים. ביניהן גם ישראל שאת המדליה הראשונה שלה השיגה ב-1992.

אולימפיאדת אתונה (2004) הייתה האולימפיאדה השנייה שהתקיימה באתונה. יוון השקיעה כ-7.2 מיליארד דולר במשחקים, מתוכם 1.5 מיליארד דולר הושקעו באבטחה.

אולימפיאדת לונדון (2012) הייתה האולימפיאדה השלישית שהתקיימה בלונדון, ובכך הפכה לונדון לעיר הראשונה שאירחה את המשחקים שלוש פעמים. פריז הייתה העיר השנייה שאירוחה את המשחקים שלוש פעמים בעת קיום אולימפיאדת פריז (2024).

אולימפיאדת ריו דה ז'ניירו (2016) הייתה האולימפיאדה הראשונה באמריקה הדרומית.

לראשונה בתולדות המשחקים האולימפיים נדחתה אולימפיאדת טוקיו (2020) לאור מגפת הקורונה על ידי הוועדה המארגנת של המשחקים והוועד האולימפי הבין-לאומי למועד מאוחר יותר שלא יעלה על קיץ 2021. יחד עם זאת, הוחלט כי לא יהיה שינוי בשם המשחקים.

## רשימת אולימפיאדות הקיץ מאז חידושן

מאז חידוש המשחקים האולימפיים בשנת 1896 ועד היום היו 31 אולימפיאדות.

| שנה | אולימפיאדה | מיקום | הערות |
| --- | --- | --- | --- |
| 1896 | האולימפיאדה הראשונה |  | אתונה, יוון | נשים לא השתתפו |
| 1900 | האולימפיאדה השנייה | צרפת | פריז, צרפת | נשים השתתפו לראשונה באולימפיאדה |
| 1904 | האולימפיאדה השלישית | ארצות הברית | סנט לואיס, מיזורי, ארצות הברית |  |
| 1906 | "האולימפיאדה הרביעית" |  | אתונה, יוון | אולימפיאדה שנחשבה באותו הזמן, כאולימפיאדה הרביעית לכל דבר והשנייה שנערכה באתונה. היה זה אירוע חגיגי לציון עשור למשחקים האולימפיים בעידן המודרני. הוועד האולימפי הבין-לאומי הכיר בה, אך אינו מחשיב אותה כיום במניין האולימפיאדות. |
| 1908 | האולימפיאדה הרביעית | הממלכה המאוחדת | לונדון, הממלכה המאוחדת | בה נקבע אורך ריצת המרתון הרשמי והקבוע |
| 1912 | האולימפיאדה החמישית | שוודיה | סטוקהולם, שוודיה | מאולימפיאדה זו ועד אולימפיאדת לונדון 1948 הוענקו מדליות גם בענפי אמנויות שונים. |
| 1916 | האולימפיאדה השישית | האימפריה הגרמנית | ברלין, הקיסרות הגרמנית | לא נערכה בשל מלחמת העולם הראשונה. האולימפיאדה נערכה לאחר מכן ב-1936 |
| 1920 | האולימפיאדה השביעית | בלגיה | אנטוורפן, פלנדריה, בלגיה | הייתה אמורה להיערך בבודפשט, הונגריה אך הועברה לאנטוורפן בשל מלחמת העולם הראשונה. |
| 1924 | האולימפיאדה השמינית | צרפת | פריז, צרפת | העיר הראשונה שאירחה את המשחקים פעמיים. |
| 1928 | האולימפיאדה התשיעית | הולנד | אמסטרדם, הולנד |  |
| 1932 | האולימפיאדה העשירית | ארצות הברית | לוס אנג'לס, קליפורניה, ארצות הברית |  |
| 1936 | האולימפיאדה האחת עשרה | גרמניה הנאצית | ברלין, גרמניה הנאצית |  |
| 1940 | האולימפיאדה השתים עשרה | פינלנד | הלסינקי, פינלנד | בתחילה היו אמורים המשחקים להתארח בטוקיו, יפן אך בשל מלחמת סין–יפן השנייה הוחלט לארחם בהלסינקי. לבסוף בוטלו בשל פרוץ מלחמת העולם השנייה. |
| 1944 | האולימפיאדה השלוש עשרה | הממלכה המאוחדת | לונדון, הממלכה המאוחדת | לא נערכה בשל מלחמת העולם השנייה. |
| 1948 | האולימפיאדה הארבע עשרה | הממלכה המאוחדת | לונדון, הממלכה המאוחדת |  |
| 1952 | האולימפיאדה החמש עשרה | פינלנד | הלסינקי, פינלנד | האולימפיאדה הראשונה שישראל וברית המועצות השתתפו בה |
| 1956 | האולימפיאדה השש עשרה | אוסטרליה | מלבורן, ויקטוריה, אוסטרליה סטוקהולם, שוודיה | האולימפיאדה הראשונה בחצי הכדור הדרומי. תחרויות הרכיבה נערכו בסטוקהולם בגלל חוקי ההסגר באוסטרליה. |
| 1960 | האולימפיאדה השבע עשרה | איטליה | רומא, איטליה |  |
| 1964 | האולימפיאדה השמונה עשרה | יפן | טוקיו, יפן | האולימפיאדה הראשונה שנערכה ביבשת אסיה. |
| 1968 | האולימפיאדה התשע עשרה | מקסיקו | מקסיקו סיטי, מקסיקו | האולימפיאדה הראשונה במדינת "העולם השלישי" ואמריקה הלטינית. |
| 1972 | האולימפיאדה העשרים | גרמניה המערבית | מינכן, בוואריה, גרמניה המערבית | טבח הספורטאים באולימפיאדת מינכן. |
| 1976 | האולימפיאדה העשרים ואחת | קנדה | מונטריאול, קוויבק, קנדה | 28 מדינות, רובן מאפריקה, החרימו את המשחקים בתגובה לסיור נבחרת הרוגבי של ניו זילנד בדרום אפריקה. |
| 1980 | האולימפיאדה העשרים ושתיים | ברית המועצות | מוסקבה, ברית המועצות | ביוזמת ארצות הברית 40 מדינות החרימו את המשחקים לאחר שברית המועצות סירבה להיענות לדרישת ארצות הברית לסגת מאפגניסטן. |
| 1984 | האולימפיאדה העשרים ושלוש | ארצות הברית | לוס אנג'לס, קליפורניה, ארצות הברית | המדינה הראשונה שאירחה את המשחקים בפעם השלישית. ברית המועצות ומדינות נוספות מהגוש המזרחי החרימו את האולימפיאדה כתגובה לחרם האמריקאי באולימפיאדה הקודמת. השתתפות ראשונה של סין העממית באולימפיאדה. |
| 1988 | האולימפיאדה העשרים וארבע | קוריאה הדרומית | סיאול, קוריאה הדרומית | השתתפות ראשונה של ספורטאים מקצוענים.[דרוש מקור] |
| 1992 | האולימפיאדה העשרים וחמש | ספרד | ברצלונה, קטלוניה, ספרד | האולימפיאדה הראשונה בה הורשו להשתתף שחקני NBA. מדינת ישראל זוכה לראשונה במדליה אולימפית: יעל ארד שזכתה במדליית כסף ואורן סמדג'ה במדליית ארד – שניהם בענף הג'ודו. |
| 1996 | האולימפיאדה העשרים ושש | ארצות הברית | אטלנטה, ג'ורג'יה, ארצות הברית | המדינה הראשונה שאירחה את המשחקים בפעם הרביעית.
100 שנים למשחקים האולימפיים. |
| 2000 | האולימפיאדה העשרים ושבע | אוסטרליה | סידני, ניו סאות' ויילס, אוסטרליה | האולימפיאדה השנייה בחצי הכדור הדרומי ובאוסטרליה. |
| 2004 | האולימפיאדה העשרים ושמונה | יוון | אתונה, יוון | ישראל זוכה במדליית הזהב הראשונה שלה במשחקים האולימפיים: גל פרידמן מוכתר לאלוף אולימפי בענף גלישת הרוח בדגם "מיסטרל". |
| 2008 | האולימפיאדה העשרים ותשע | הרפובליקה העממית של סין | בייג'ינג, סין | סין המארחת זכתה לראשונה במקום הראשון בצבירת המדליות, עם 51 מדליות זהב. יוסיין בולט שובר 3 שיאי עולם ומייקל פלפס זוכה בשמונה מדליות זהב. |
| 2012 | האולימפיאדה השלושים | הממלכה המאוחדת | לונדון, הממלכה המאוחדת | העיר הראשונה שאירחה את המשחקים בפעם השלישית; האולימפיאדה הראשונה בה יש ייצוג נשי בכל הנבחרות. |
| 2016 | האולימפיאדה השלושים ואחת | ברזיל | ריו דה ז'ניירו, ברזיל | האולימפיאדה הראשונה ביבשת דרום אמריקה. |
| 2020 | האולימפיאדה השלושים ושתיים | יפן | טוקיו, יפן | האולימפיאדה השנייה בעיר; העיר הראשונה ביבשת אסיה שמארחת את המשחקים בפעם השנייה.
האולימפיאדה התקיימה במהלך שנת 2021 בשל מגפת הקורונה, אך נקראה טוקיו 2020 |
| 2024 | האולימפיאדה השלושים ושלוש | צרפת | פריז, צרפת | האולימפיאדה השלישית בעיר, 100 שנה אחרי אולימפיאדת 1924 ו-124 שנה אחרי אולימפיאדת 1900 |
| משחקים עתידיים |
| 2028 | האולימפיאדה השלושים וארבע | ארצות הברית | לוס אנג'לס, ארצות הברית | האולימפיאדה השלישית בעיר והחמישית בארצות הברית |
| 2032 | האולימפיאדה השלושים וחמש | אוסטרליה | בריזבן, אוסטרליה | האולימפיאדה הראשונה בעיר והשלישית באוסטרליה |

## ענפים אולימפיים

 ערך מורחב – **ספורט אולימפי**

אופניים
התעמלות
כדורעף
שחייה

| ענף ספורט | שנת השתתפות ראשונה לגברים | שנת השתתפות ראשונה לנשים |
| --- | --- | --- |
|  אגרוף | 1904 | 2012 |
|  |  |  |
|  אופני BMX | 2008 | 2008 |
|  אופני הרים | 1996 | 1996 |
|  אופני כביש | 1896 | 1984 |
|  אופניים | 1896 | 1988 |
|  |  |  |
|  אתלטיקה | 1896 | 1928 |
|  בדמינטון | 1992 | 1992 |
|  ג'ודו | 1964 | 1992 |
|  הוקי שדה | 1908 | 1980 |
|  היאבקות | 1896 | 2004 |
|  הרמת משקולות | 1896 | 2000 |
|  |  |  |
|  התעמלות מכשירים | 1896 | 1928 |
|  התעמלות אמנותית(נ) | - | 1984 |
|  טרמפולינה | 2000 | 2000 |
|  |  |  |
|  חתירה | 1896 | 1976 |
|  טאקוונדו | 2000 | 2000 |
|  טיפוס | 2020 | 2020 |
|  טניס | 1896 | 1900 |
|  טניס שולחן | 1988 | 1988 |
|  טריאתלון | 2000 | 2000 |
|  כדורגל | 1900 | 1996 |
|  כדוריד | 1936 | 1976 |
|  כדורסל | 1936 | 1976 |
|  |  |  |
|  כדורעף | 1964 | 1964 |
|  כדורעף חופים | 1996 | 1996 |
|  |  |  |
|  סיף | 1896 | 1924 |
|  סקייטבורדינג | 2020 | 2020 |
|  קאנו/קיאק | 1936 | 1948 |
|  קליעה | 1896 | 1984 |
|  קראטה | 2020 | 2020 |
|  קרב חמש מודרני | 1912 | 2000 |
|  קשתות | 1900 | 1904 |
|  רכיבה | 1900 | 1900 |
|  |  |  |
|  כדורמים | 1900 | 2000 |
|  קפיצה למים | 1904 | 1912 |
|  שחייה צורנית(נ) | - | 1984 |
|  שחייה | 1896 | 1912 |
|  |  |  |
|  שיט | 1900 | 1988 |

הערות:

* (ג) – גברים. (נ) – נשים.
* בענף הרכיבה כל התחרויות משותפות לגברים ונשים.
* בענפי השייט והקליעה הונהגו תחרויות נפרדות לנשים בשנה המצוינת. לפני כן כל התחרויות היו פתוחות לשני המינים.

### ענפי עבר

ענפים שיצאו מהמשחקים האולימפיים (רשימה חלקית)| ענף | שוחקו באולימפיאדות | הערות |
| --- | --- | --- |
|  קריקט | 1900 | ראו גם קריקט |
|  קרוקט | 1900 | ראו גם קרוקט (משחק) |
|  משיכת חבל | 1900–1920 |  |
|  גולף | 1900–1904 | הוחזר לתוכנית האולימפית ב-2016 |
|  רוגבי | 1900–1924 | הוחזר לתוכנית האולימפית ב-2016 |
|  פולו | 1900–1936 |  |
|  כדור בסקי | 1900, 1924, 1986, 1992 | אחרי 1900 – משחקי ראווה |
|  לקרוס | 1904, 1908, 1928, 1932, 1948 | אחרי 1908 – משחקי ראווה |
|  בייסבול | 1992–2008, 2020 |  |
|  סופטבול | 1996–2008, 2020 |  |

### הפופולריות של ענפי הספורט

ענפי הספורט האולימפיים מחולקים ל-5 קבוצות מדרג לפי פופולריות, הפופולריות נקבעת בעזרת שש קטגוריות שונות: שידור בטלוויזיה (40%), פופולריות באינטרנט (20%), לפי סקר ציבורי (15%), כיסוי טלוויזיוני (10%), ביקוש כרטיסים (10%) ומספר פדרציות הספורט הלאומיות שיש לענף (5%). ענפי הספורט שהוספו באולימפיאדת ריו דה ז'ניירו (2016), גולף ורוגבי, הושמו אוטומטית בקטגוריית E (הכי נמוכה).

| קטגוריה | ענפי ספורט |
| --- | --- |
| A | אתלטיקה, התעמלות ושחייה תחרותית |
| B | אופניים, טניס, כדורגל, כדורסל וכדורעף |
| C | אגרוף, בדמינטון, ג'ודו, הרמת משקולות, חתירה, טניס שולחן, קליעה וקשתות |
| D | הוקי שדה, היאבקות, טאקוונדו, טריאתלון, כדוריד, סיף, קאנו/קיאק, רכיבה על סוסים ושיט תחרותי |
| E | גולף, קרב חמש מודרני ורוגבי |

## קישורים חיצוניים

 מדיה וקבצים בנושא **משחקי הקיץ האולימפיים** בוויקישיתוף
## הערות שוליים